楊花
作者：周行己
朝代：宋

paragraphs: 楊花初生時，出在楊樹枝。
春風一飄蕩，忽與枝柯離。
去去辭本根，日月逝無期。
欲南而反北，焉得定東西。
忽然驚飆起，吹我雲間飛。
春風無定度，却送下污泥。
寄謝枝與葉，邂逅復何時。
我願爲樹葉，復恐秋風吹我令黄萎。
我願爲樹枝，復恐斧斤斫我爲椽榱。
只願爲樹根，生死長相依。